OB ondersoek heining by KZN-wildreservaatHluhluwe-wildreservaat Thuli Madonsela, die Openbare Beskermer, het die heining by die Hluhluwe-iMfolozipark in KwaZulu-Natal ondersoek ná klagtes oor aanvalle deur wilde diere. “Die OB en ŉ span ondersoekbeamptes van haar kantoor het Donderdag die kwaliteit van die heining rondom die 960 vierkante kilometer park ondersoek om te bepaal of plaaslike gemeenskappe en hul vee weerloos is teen aanvalle van wilde diere,” het Oupa Segalwe, haar woordvoerder, Vrydag gesê. Madonsela het met ŉ paar inwoners en hoofmanne van die gebied vergader. Inwoners het aangevoer hulle is sonder vergoeding van hul grond af gedwing. “Lede van die gemeenskap het gekla dat hul reg tot die grond misken is,” het Segalwe gesê. “Inwoners voer aan dat hulle nie voordeel trek uit die park nie.” Hulle het ook aangevoer dat hulle slegs vergoed word vir aanvalle deur diere wat nie inheems tot die gebied is nie, kragtens ŉ beleid van 1950. “Hulle het versoek dat die beleid hersien word en dat pogings verskerp moet word om gevaarlike diere te verhoed om te ontsnap.” Madonsela het ook met beamptes van Ezemvelo KZN Wildlife, ŉ staatsinstansie wat die park bestuur, vergader.